اصغریہ آرگنائزیشن پاکستان کے مرکزی صدر:

دہشتگردوں کے سہولت کاروں کو پکڑا جائے اور انہیں عبرتناک سزا دی جائے

فضل حسین اصغری نے کہا : کالعدم دہشتگرد مذہبی جماعتیں وفاقی دارالحکومت میں دندناتی پھر رہی ہیں ۔

خبر کا کوڈ: ۴۳۲۰۳۳

تاریخ: ۳۰ بهمن ۲۰۱۷ - ۱۲:۵۴

رسا نیوز ایجنسی کی رپورٹ کے مطابق اصغریہ آرگنائزیشن پاکستان کے مرکزی صدر فضل حسین اصغری نے کہا ہے کہ آج بعد نماز مغربین اسلام آباد آئی 8 میں واقع امام بارگاہ باب العلم میں نہتے نمازیوں کو فائرنگ کرکے شہید کر دیا گیا، جو انتہائی افسوسناک اور قابل مذمت ہے۔

انہوں نے بیان کیا کہ وفاقی دارالحکومت میں اس قسم کی سرعام دہشتگردی حکومت، فورسز اور ایجنسیز کی ناقص کارکردگی پر سوالیہ نشان ہے، اسلام آباد میں موجود دہشتگردوں کی پناہ گاہوں کو ختم، ان کے سہولت کاروں کو پکڑا جائے اور انہیں عبرتناک سزا دی جائے۔

اپنے مذمتی بیان میں فضل اصغری نے مزید کہا کالعدم دہشتگرد مذہبی جماعتیں وفاقی دارالحکومت میں دندناتی پھر رہی ہیں، وفاقی دارالحکومت میں دہشتگردوں کے سہولت کاروں کے ٹھکانوں سے حکومت اور ادارے بخوبی آگاہ ہیں، ملک دشمن عناصر سے مفاہمتی طرز عمل ان کے حوصلوں کی تقویت کا باعث ہے۔

انہوں نے کہا کہ سکیورٹی ادارے اور ایجنسیاں امام بارگاہ باب العلم پر حملہ کرنے والے دہشتگرد عناصر کا سراغ لگائیں، حکومت سیاسی قوتوں سے داؤ پیچ لڑانے کی بجائے دہشتگردی کے خاتمے پر توجہ دے، تاکہ پاکستان کو محفوظ بنایا جا سکے۔/۹۸۹/ف۹۴۰/